LIETUVOS TEISMO EKSPERTIZĖS CENTRO

DIREKTORIUS

ĮSAKYMAS

DĖL TEISMO EKSPERTO KVALIFIKACIJOS TEIKIMO LIETUVOS TEISMO EKSPERTIZĖS CENTRE NUOSTATŲ PATVIRTINIMO

2019 m. lapkričio 5 d. Nr. B-98

Vilnius

Vadovaudamasis Lietuvos Respublikos teismo ekspertizės įstatymu, Teismo eksperto kvalifikacijos suteikimo ir teismo eksperto kvalifikacijos pažymėjimo išdavimo tvarkos aprašu, patvirtintu Lietuvos Respublikos teisingumo ministro 2012 m. lapkričio 30 d. įsakymu Nr. 1R-302, Lietuvos teismo ekspertizės centro nuostatais, patvirtintais Lietuvos Respublikos teisingumo ministro 2012 m. vasario 7 d. įsakymu Nr. 1R-38,

t v i r t i n u Teismo eksperto kvalifikacijos teikimo Lietuvos teismo ekspertizės centre nuostatus (pridedama).

Direktorius	Giedrius Mozūraitis

PATVIRTINTA

Lietuvos teismo ekspertizės centro

direktoriaus 2019 m. lapkričio 5 d.

įsakymu Nr. B-98

TEISMO EKSPERTO KVALIFIKACIJOS TEIKIMO LIETUVOS TEISMO EKSPERTIZĖS CENTRE NUOSTATAI

I. BENDROSIOS NUOSTATOS

1.	Teismo ekspertų kvalifikacijos teikimo Lietuvos teismo ekspertizės centre (toliau – LTEC) nuostatai (toliau – nuostatai) nustato teismo ekspertų kvalifikacijos teikimo, kvalifikacijos pripažinimo, kvalifikacijos pažymėjimo galiojimo termino pratęsimo ir kvalifikacijos pažymėjimo bei jo dublikato išdavimo tvarką LTEC.

2.	Teismo eksperto kvalifikacija teikiama vadovaujantis Lietuvos Respublikos teismo ekspertizės įstatymu, Teismo eksperto kvalifikacijos suteikimo ir teismo eksperto kvalifikacijos pažymėjimo išdavimo tvarkos aprašu, patvirtintu Lietuvos Respublikos teisingumo ministro 2012 m. lapkričio 30 d. įsakymu Nr. 1R-302 (toliau – aprašas), kitais teisės aktais ir šiais nuostatais.

3.	Asmuo, siekiantis tapti teismo ekspertu, pratęsti teismo eksperto kvalifikacijos pažymėjimo termino galiojimą ar pripažinti teismo eksperto kvalifikaciją privalo atitikti Lietuvos Respublikos teismo ekspertizės įstatymo ir LTEC veikloje taikomų teisės aktų reikalavimus. Šių nuostatų įgyvendinimui renkami asmens duomenys tvarkomi nuostatų VIII skyriuje nustatyta tvarka.

4.	LTEC teikiamos teismo eksperto kvalifikacijos, leidžiančios atlikti ekspertinių tyrimų rūšis, numatytas Ekspertizių ir objektų tyrimų atlikimo Lietuvos teismo ekspertizės centre nuostatų, patvirtintų Lietuvos Respublikos teisingumo ministro 2007 m. rugsėjo 4 d. įsakymu Nr. 1R-327, 6 punkte.

5.	Nuostatuose vartojamos sąvokos atitinka Lietuvos Respublikos teismo ekspertizės įstatyme, apraše ir kituose teisės aktuose vartojamas sąvokas.

II. TEISMO EKSPERTO KVALIFIKACIJOS TEIKIMAS IR KVALIFIKACIJOS PRIPAŽINIMAS

6.	Asmuo, siekiantis įgyti ar pripažinti valstybės narės kompetentingos institucijos suteiktą teismo eksperto kvalifikaciją, LTEC direktoriui pateikia šiuos dokumentus:

6.1.	prašymą suteikti ar pripažinti tos rūšies teismo ekspertizes darančio teismo eksperto kvalifikaciją ir išduoti kvalifikacijos pažymėjimą (toliau – prašymas) (1, 2 priedai);

6.2.	aukštąjį išsilavinimą, tinkantį pasirinktai eksperto specializacijai, liudijančio dokumento kopiją (šis reikalavimas netaikomas valstybės narės teismo ekspertams, siekiantiems teismo eksperto kvalifikacijos pripažinimo). Asmuo, turintis mokslo ir meno krypties daktaro laipsnį, taip pat pateikia pasirinktai eksperto specializacijai tinkančios mokslo ir meno krypties daktaro laipsnį liudijančio dokumento kopiją. Pasirinktai teismo eksperto specializacijai tinkančias aukštojo išsilavinimo studijų kryptis (krypčių grupes) nustato aukštojo išsilavinimo, kuris reikalingas atskirose ekspertinių tyrimų srityse, sąrašas (3 priedas);

6.3.	asmens tapatybę patvirtinančio dokumento kopiją;

6.4.	gyvenimo aprašymą;

6.5.	valstybės narės kompetentingos institucijos išduotų dokumentų, kuriais patvirtinama teisė atlikti teismo ekspertizes valstybėje narėje ir įrodoma, kad ši teisė nėra sustabdyta ar panaikinta, kopijas, kai teismo eksperto kvalifikacijos pripažinimo siekia valstybės narės teismo ekspertas;

6.6.	valstybės narės kompetentingos institucijos išduoto dokumento, patvirtinančio, kad asmuo nebuvo teistas už labai sunkų ar sunkų nusikaltimą, taip pat už nusikaltimą teisingumui, valstybės tarnybai ir viešiesiems interesams, kopiją, kai teismo eksperto kvalifikacijos pripažinimo siekia valstybės narės teismo ekspertas;

6.7.	dokumentų, leidžiančių disponuoti slapta valstybės informacija ar dirbti su pavojingais, ribotoje ar draustinoje apyvartoje esančiais objektais (šis reikalavimas taikomas asmenims, nedirbantiems teismo ekspertizės įstaigoje ir siekiantiems įgyti teismo eksperto kvalifikaciją toms ekspertizės rūšims, kurios yra susijusios su slapta valstybės informacija ar su pavojingų ir ribotoje ar draustinoje apyvartoje esančių objektų tyrimu (šaunamieji ginklai, narkotinės ir psichotropinės medžiagos ir pan.)) kopijas;

6.8.	parengimo vadovo teikimą (taikoma tik asmenims, dirbantiems LTEC ir siekiantiems įgyti teismo eksperto kvalifikaciją);

6.9.	35 x 45 mm dydžio fotonuotrauką.

7.	Prašymas ir dokumentai gali būti pateikti LTEC tiesiogiai, adresu Lvovo g. 19a, Vilnius, siunčiami paštu, elektroniniu paštu info@ltec.lt ar kitomis elektroninėmis ryšio priemonėmis, kuriomis galima tinkamai identifikuoti asmenį. Informacija, susijusi su teismo eksperto kvalifikacijos teikimo tvarka, yra pateikta LTEC interneto svetainėje www.ltec.lt.

8.	Kilus abejonių dėl pateiktų dokumentų kopijų tikrumo, asmuo turi pateikti dokumentų originalus iki kvalifikacinės komisijos posėdžio, į kurį kviečiamas dalyvauti, pradžios. Pateikti dokumentų originalai sutikrinami su dokumentų kopijomis iki kvalifikacinės komisijos posėdžio pradžios ir grąžinami juos pateikusiam asmeniui. Nepateikus dokumentų originalų ar nustačius, jog jie neatitinka kopijų, suteikti ar pripažinti teismo eksperto kvalifikaciją atsisakoma. Atsisakymas suteikti ar pripažinti teismo eksperto kvalifikaciją įrašomas į kvalifikacinės komisijos posėdžio protokolą. Vietoj dokumentų originalų gali būti pateikiamos notaro ar dokumentą sudariusios institucijos (įstaigos) patvirtintos kopijos. Užsienio valstybių institucijų išduoti dokumentai turi būti pateikti išversti į lietuvių kalbą ir patvirtinti vertėjo parašu.

9.	Valstybės narės teismo ekspertams, turintiems valstybės narės kompetentingos institucijos suteiktą teismo eksperto kvalifikaciją ir siekiantiems jos pripažinimo, teismo eksperto kvalifikacija pripažįstama įvertinus valstybėje narėje įgytą kvalifikaciją ir išlaikius teisinių žinių egzaminą pagal Lietuvos Respublikos teisingumo ministro 2003 m. balandžio 18 d. įsakymu Nr. 112 patvirtintą Teisinių žinių programą asmenims, siekiantiems tapti teismo ekspertais.

10.	Jeigu asmuo, siekiantis įgyti teismo eksperto kvalifikaciją, LTEC direktoriui pateikia neišsamų ar netinkamai įformintą prašymą arba ne visus reikiamus šių nuostatų 6 punkte nurodytus dokumentus, per 5 darbo dienas nuo prašymo gavimo dienos jam išsiunčiamas pranešimas per nurodytą terminą, kuris negali būti trumpesnis kaip 5 darbo dienos, pateikti išsamų ar tinkamai įformintą prašymą ir (arba) trūkstamus dokumentus. Jeigu asmuo per pranešime nurodytą terminą nepateikia išsamaus ar tinkamai įforminto prašymo ir (arba) trūkstamų dokumentų, ne vėliau kaip per 5 darbo dienas nuo šiame punkte nurodytame pranešime numatyto termino pabaigos išsiunčiamas atsisakymas priimti nagrinėti prašymą.

11.	Sprendimai dėl teismo eksperto kvalifikacijos suteikimo ar pripažinimo turi būti priimti ne vėliau kaip po 3 mėnesių nuo visų šių nuostatų 6 punkte nurodytų dokumentų ir kitos informacijos, reikalingos teismo eksperto kvalifikacijai suteikti ar pripažinti ir kvalifikacijos pažymėjimui išduoti, pateikimo.

12.	LTEC direktorius ne vėliau kaip per 10 darbo dienų nuo šių nuostatų 6 punkte nurodytų dokumentų ir visos kitos sprendimui priimti reikalingos informacijos gavimo dienos išnagrinėja prašymą ir asmeniui, pateikusiam prašymą, išsiunčia sprendimą:

12.1.	leisti arba neleisti laikyti Teismo ekspertizės įstatymo 5 straipsnio 1 dalies 2 ir 3 punktuose nurodytus egzaminus kvalifikacinės komisijos posėdyje;

12.2.	perduoti arba neperduoti valstybės narės teismo eksperto prašymą dėl teismo eksperto kvalifikacijos pripažinimo svarstyti kvalifikacinei komisijai.

13.	Jeigu 12 punkte nurodyti sprendimai neišsiunčiami per nustatytą terminą, laikoma, kad priimtas sprendimas leisti laikyti Teismo ekspertizės įstatymo 5 straipsnio 1 dalies 2 ir 3 punktuose nurodytus egzaminus arba perduoti prašymą dėl teismo eksperto kvalifikacijos pripažinimo svarstyti kvalifikacinei komisijai.

14.	LTEC direktoriui sudarius kvalifikacinę komisiją, jos darbas organizuojamas ir pažymėjimas, patvirtinantis teismo eksperto kvalifikacijos įgijimą ar pripažinimą, išduodamas šių nuostatų V ir VI skyriuose nustatyta tvarka.

15.	Kai asmuo, siekiantis įgyti ar pripažinti teismo eksperto kvalifikaciją be pateisinamų priežasčių neatvyksta į paskirtą kvalifikacinės komisijos posėdį, prašymas paliekamas nenagrinėtas.

III. TEISMO EKSPERTO KVALIFIKACIJOS PAŽYMĖJIMO GALIOJIMO TERMINO PRATĘSIMAS

16.	Likus ne mažiau kaip dviem mėnesiams iki išduoto kvalifikacijos pažymėjimo galiojimo termino dienos, teismo ekspertas, norintis pratęsti kvalifikacijos pažymėjimo galiojimo terminą, turi pateikti LTEC direktoriui prašymą dėl teismo eksperto kvalifikacijos pažymėjimo galiojimo termino pratęsimo (4 priedas).

17.	Teismo ekspertas, pateikęs šių nuostatų 16 punkte nurodytą prašymą likus mažiau nei dviem mėnesiams iki kvalifikacijos pažymėjimo galiojimo termino dienos, privalo kartu pateikti motyvuotą paaiškinimą dėl termino nesilaikymo. LTEC direktorius, įvertinęs pateiktą teismo eksperto paaiškinimą, turi teisę atsisakyti priimti prašymą nagrinėti.

18.	Dokumentai pateikiami, kvalifikacinės komisijos posėdis organizuojamas ir vyksta šių nuostatų II, V ir VI skyriuose nustatyta tvarka, išskyrus reikalavimus, įtvirtintus šiame nuostatų skyriuje.

19.	Kvalifikacinės komisijos posėdis vyksta žodžiu, nagrinėjant pretendento pateiktus ir LTEC parengtus ir/ar surinktus dokumentus.

20.	Kvalifikacinei komisijai priėmus sprendimą pratęsti teismo eksperto kvalifikacijos pažymėjimo galiojimo terminą, išduodamas naujas teismo eksperto kvalifikacijos pažymėjimas.

21.	Sprendimą dėl teismo eksperto kvalifikacijos pažymėjimo galiojimo termino pratęsimo kvalifikacinė komisija priima ne vėliau kaip per 20 darbo dienų nuo teismo eksperto kreipimosi dėl teismo eksperto kvalifikacijos pažymėjimo galiojimo termino pratęsimo ir visos šiam sprendimui priimti reikalingos informacijos gavimo dienos. Apie šį sprendimą asmeniui pranešama raštu ne vėliau kaip per 3 darbo dienas nuo sprendimo priėmimo dienos.

22.	Kvalifikacinės komisijos sprendimas nepratęsti kvalifikacijos pažymėjimo galiojimo termino gali būti skundžiamas LTEC direktoriui šių nuostatų VII skyriuje nustatyta tvarka.

IV. KVALIFIKACINĖS KOMISIJOS SKYRIMAS, KOMISIJOS NARIŲ TEISĖS IR PAREIGOS

23.	Teismo eksperto kvalifikaciją suteikia LTEC direktoriaus įsakymu sudaryta kvalifikacinė komisija.

24.	Kvalifikacinė komisija sudaroma ne mažiau kaip iš penkių narių, iš jų du privalo būti atitinkamos srities ekspertai ir vienas teisininkas.

25.	Dalyvauti kvalifikacinės komisijos darbe kviečiami mokslo įstaigų ir aukštųjų mokyklų mokslininkai, LTEC ir/ar kitų ekspertizės įstaigų ekspertai. Su jais sudaromos atlygintinų paslaugų teikimo sutartys, kurias LTEC vardu pasirašo direktorius ar jo įgaliotas asmuo. Mokėtinas atlygis: 0,14 pareiginės algos bazinio dydžio, nustatyto Lietuvos Respublikos valstybės ir savivaldybių įstaigų darbuotojų darbo apmokėjimo įstatyme nustatyta tvarka, už pasiruošimą dalyvauti posėdyje bei 0,082 pareiginės algos bazinio dydžio už kiekvieną pradėtą posėdžio valandą. Posėdžio trukmė fiksuojama kvalifikacinės komisijos posėdžio protokole.

26.	Kvalifikacinės komisijos posėdis yra teisėtas, jeigu jame dalyvauja ne mažiau kaip pusė komisijos narių. Kvalifikacinės komisijos posėdžiui pirmininkauja komisijos pirmininkas.

27.	Kvalifikacinės komisijos pirmininku skiriamas LTEC direktoriaus pavaduotojas ar ekspertinio skyriaus vedėjas.

28.	Kvalifikacinės komisijos pirmininkas:

28.1.	organizuoja kvalifikacinės komisijos darbą;

28.2.	nustato posėdžio datą, laiką ir vietą;

28.3.	užtikrina ir kontroliuoja tinkamą dokumentacijos, susijusios su kvalifikacinės komisijos darbu, parengimą;

28.4.	turi sprendžiamojo balso teisę komisijos narių nuomonėms išsiskyrus.

29.	Kvalifikacinės komisijos narys:

29.1.	susipažįsta su pretendento pateiktais dokumentais;

29.2.	posėdžio metu teikia pretendentui klausimus ir vertina pretendento atsakymus;

29.3.	gali turėti atskirąją nuomonę dėl pretendento tinkamumo dirbti teismo eksperto darbą.

30.	Kvalifikacinės komisijos sekretorius yra skiriamas atskiru LTEC direktoriaus įsakymu. Komisijos sekretoriaus nesant, jį pavaduoja LTEC direktoriaus įsakymu paskirtas darbuotojas.

31.	Kvalifikacinės komisijos sekretorius:

31.1.	registruoja asmenų, siekiančių įgyti ar pripažinti teismo eksperto kvalifikaciją prašymus ir pateikiamus dokumentus, tikrina pateiktų dokumentų įforminimą ir atitiktį teisės aktų reikalavimams;

31.2.	tikrina informaciją apie asmens, siekiančio įgyti ar pripažinti teismo eksperto kvalifikaciją neteistumą (teistumą) šių nuostatų VIII skyriuje nustatyta tvarka;

31.3.	gavęs LTEC direktoriaus pavedimą, rengia LTEC direktoriaus įsakymo sudaryti kvalifikacinę komisiją projektą;

31.4.	kvalifikacinės komisijos pirmininko pavedimu derina komisijos posėdžio datą, laiką ir vietą su komisijos nariais ir asmenimis, siekiančiais įgyti ar pripažinti teismo eksperto kvalifikaciją;

31.5.	teikia komisijos pirmininkui ir komisijos nariams susipažinti su komisijos darbu susijusią medžiagą;

31.6.	rašo kvalifikacinės komisijos posėdžio protokolą ir teikia turintiems teisę jį gauti;

31.7.	apskundus kvalifikacinės komisijos sprendimą, rengia medžiagą skundą nagrinėjančiam pareigūnui ar institucijai;

31.8.	tvarko kvalifikacinės komisijos darbo dokumentus ir dokumentų bylas;

31.9.	konsultuoja kvalifikacijos teikimo klausimais;

31.10.	LTEC direktoriui priėmus šių nuostatų 12 punkte numatytą sprendimą, rengia atsakymą ir siunčia jį asmeniui, siekiančiam įgyti ar pripažinti teismo eksperto kvalifikaciją;

31.11.	išduoda teismo eksperto kvalifikacijos pažymėjimus, tvarko LTEC teismo eksperto pažymėjimų registrą ir vykdo teismo ekspertų kvalifikacijos pažymėjimų galiojimo terminų ir kvalifikacijų kaitos stebėseną;

31.12.	atlieka kitas su kvalifikacinės komisijos sekretoriaus darbu susijusias funkcijas.

V. KVALIFIKACINĖS KOMISIJOS DARBO ORGANIZAVIMAS IR EGZAMINŲ TVARKA

32.	Kvalifikacinės komisijos pirmininkas, gavęs įsakymą, organizuoja kvalifikacinės komisijos posėdį, teisinių žinių egzamino užduoties parengimą pagal Lietuvos Respublikos teisingumo ministro 2003 m. balandžio 18 d. įsakymu Nr. 112 patvirtintą Teisinių žinių programą asmenims, siekiantiems tapti teismo ekspertais ir teismo eksperto kvalifikacijos ir teismo metodologijos egzamino užduoties parengimą, vadovaujantis LTEC teismo eksperto kvalifikacijos ir teismo ekspertizės metodologijos egzamino programa. Komisijos posėdžiai gali būti organizuojami ir nuotoliniu būdu.

33.	LTEC teismo eksperto kvalifikacijos ir teismo ekspertizės metodologijos egzamino programa pretendentui išsiunčiama kartu su šių nuostatų 12.1. papunktyje numatytu LTEC direktoriaus sprendimu leisti laikyti Teismo ekspertizės įstatymo 5 straipsnio 1 dalies 2 ir 3 punktuose nurodytus egzaminus.

34.	Egzaminų laikymo datą kvalifikacinės komisijos sekretorius elektroniniu paštu suderina su pretendentu ir raštu jį informuoja ne vėliau kaip prieš 10 darbo dienų iki posėdžio datos. Raštą pasirašo kvalifikacinės komisijos pirmininkas. Esant reikalui, prašoma pateikti papildomų dokumentų.

35.	Jei paaiškėja, kad kvalifikacinės komisijos narys yra pretendento sutuoktinis, artimas giminaitis ar asmuo, susijęs svainystės ryšiais, arba yra kitokių aplinkybių, galinčių kelti abejonių dėl nešališkumo vertinant dalyvausiančius pretendentus, kvalifikacinės komisijos narys turi nusišalinti nuo tokio pretendento ar visų dalyvaujančių pretendentų vertinimo. Apie nusišalinimą nurodoma kvalifikacinės komisijos posėdžio protokole.

36.	Kvalifikacinės komisijos posėdis, jo metu priimti sprendimai ir egzaminų eiga fiksuojama kvalifikacinės komisijos protokole.

37.	Klausimus egzaminams rengia kvalifikacinė komisija. Teisinių žinių egzaminas sudaromas iš 20 uždarų klausimų, kiekvienam klausimui numatant 3 galimus atsakymų variantus arba 5 atvirų klausimų. Teismo eksperto kvalifikacijos ir teismo ekspertizės metodologijos egzaminas gali būti sudaromas iš 20 uždarų klausimų, kiekvienam klausimui numatant 3 galimus atsakymų variantus ar 5 atvirų klausimų, ar (ir) pateikiant praktinę užduotį. Dėl eksperto kvalifikacijos ir teismo ekspertizės metodologijos egzamino formos kiekvienu atveju sprendžia kvalifikacinė komisija. Egzaminų rezultatus vertina kvalifikacinė komisija.

38.	Kvalifikacinės komisijos posėdžio eigai fiksuoti visais atvejais daromas garso įrašas, jis po posėdžio perkeliamas į patvariąją laikmeną ir saugomas kartu su posėdžio protokolu. Jeigu posėdžio metu priimtas kvalifikacinės komisijos sprendimas teisės aktų nustatyta tvarka nėra apskundžiamas, garso įrašas pasibaigus posėdžiui saugomas vieną mėnesį. Apskundus sprendimą, garso įrašas saugomas iki skundo galutinio išnagrinėjimo pabaigos.

39.	Egzaminai asmenims, siekiantiems įgyti teismo eksperto kvalifikaciją, vyksta dviem etapais:

39.1.	teisinių žinių egzaminas. Teismo ekspertui, norinčiam įgyti papildomą kvalifikaciją, nereikia pakartotinai laikyti teisinių žinių egzamino.

39.2.	teismo eksperto kvalifikacijos ir teismo ekspertizės metodologijos egzaminas. Asmuo, turintis mokslo ir meno krypties, tinkančios pagal jo pasirinktą teismo eksperto specializaciją, daktaro laipsnį, laiko tik teismo eksperto kvalifikacijos ir teismo ekspertizės metodologijos egzamino metodologijos dalį, pagal temas, numatytas LTEC teismo eksperto kvalifikacijos ir teismo ekspertizės metodologijos egzamino programoje.

40.	Valstybės narės teismo ekspertai, turintys valstybės narės kompetentingos institucijos suteiktą teismo eksperto kvalifikaciją ir siekiantys jos pripažinimo, laiko tik teisinių žinių egzaminą.

41.	Pretendento teisinės žinios tikrinamos jam raštu atsakant į teisinių žinių egzamino klausimus.

42.	Teismo eksperto kvalifikacijos ir teismo ekspertizės metodologijos egzaminas laikomas, jei pretendentas teisingai atsako į ne mažiau kaip aštuoniasdešimt procentų teisinių žinių egzamino klausimų arba surenka ne mažiau kaip aštuonis balus dešimties balų sistemoje.

43.	Jei pretendentas teisingai atsako į mažiau kaip aštuoniasdešimt procentų teisinių žinių egzamino klausimų arba surenka mažiau kaip aštuonis balus, kvalifikacinė komisija nustato pakartotinio pretendento teisinių žinių egzamino datą.

44.	Antrasis egzaminų asmenims, siekiantiems įgyti teismo eksperto kvalifikaciją, etapas vyksta pretendentui raštu atsakant į teismo eksperto kvalifikacijos ir teismo ekspertizės metodologijos egzamino klausimus. Pretendentui kvalifikacinė komisija gali pateikti papildomų klausimų. Kai nepakanka duomenų įvertinti pretendento praktinius įgūdžius taikyti specialiąsias žinias, kvalifikacinės komisijos sprendimu gali būti skiriama praktinė užduotis.

45.	Komisijos nariai pretendento atsakymus į teismo eksperto kvalifikacijos ir teismo ekspertizės metodologijos egzamino klausimus vertina dešimties balų sistema, pildydami pretendento specialiųjų žinių individualaus vertinimo lentelę (5 priedas).

46.	Teismo eksperto kvalifikacijos ir teismo ekspertizės metodologijos egzaminas laikomas išlaikytu, jei specialiųjų žinių teorinio ir (ar) praktinio patikrinimo bendras vertinimo balas yra ne mažesnis kaip aštuoni balai.

47.	Kvalifikacinė komisija sprendimus priima pretendentams nedalyvaujant.

48.	Kvalifikacinė komisija, atsižvelgdama į teisinių žinių egzamino bei teismo eksperto kvalifikacijos ir teismo ekspertizės metodologijos egzamino rezultatą, priima vieną iš šių sprendimų:

48.1.	suteikti ar pripažinti teismo eksperto kvalifikaciją ir išduoti teismo eksperto kvalifikacijos pažymėjimą;

48.2.	atsisakyti suteikti ar pripažinti teismo eksperto kvalifikaciją;

48.3.	atidėti teismo eksperto kvalifikacijos ir teismo ekspertizės metodologijos egzaminą neišlaikius teisinių žinių egzamino.

49.	Asmenims, neišlaikiusiems teismo eksperto kvalifikacijos ir teismo ekspertizės metodologijos (ar teismo ekspertizės metodologijos dalies) egzamino, pakartotinai laikyti šį egzaminą leidžiama ne anksčiau kaip po dviejų mėnesių nuo egzamino laikymo dienos.

50.	Apie kvalifikacinės komisijos sprendimus, numatytus šių nuostatų 47 punkte, pranešama raštu per 5 darbo dienas asmenims, laikiusiems teismo eksperto kvalifikacijos ir teismo ekspertizės metodologijos (ar teismo ekspertizės metodologijos dalies) egzaminą, taip pat teisinių žinių egzaminą, – nuo šių egzaminų laikymo dienos, valstybės narės teismo ekspertams, laikiusiems teisinių žinių egzaminą, – nuo kvalifikacinės komisijos sprendimo pripažinti teismo eksperto kvalifikaciją priėmimo dienos.

51.	Kai atsisakoma suteikti teismo eksperto kvalifikaciją, protokole nurodomi kvalifikacinės komisijos suformuluoti sprendimo motyvai. Kvalifikacinės komisijos narys, nesutinkantis su kvalifikacinės komisijos sprendimu, turi teisę savo nuomonę išdėstyti raštu, kuri pridedama prie kvalifikacinės komisijos posėdžio protokolo.

52.	Kai kvalifikacinė komisija sudaroma siekiant patikrinti teismo eksperto kvalifikaciją ir pratęsti išduoto teismo eksperto kvalifikacijos pažymėjimo galiojimo terminą, sustabdyti ar pripažinti pažymėjimą negaliojančiu, ji priima vieną iš šių sprendimų:

52.1.	pratęsti teismo eksperto turimą kvalifikaciją ir išduoti teismo eksperto kvalifikacijos pažymėjimą;

52.2.	laikinai (komisijos numatomam terminui ar sąlygai) sustabdyti teisę atlikti teismo ekspertizes (tyrimus);

52.3.	pripažinti teismo eksperto kvalifikacijos pažymėjimą negaliojančiu.

53.	Teisinių žinių egzamino ir teismo eksperto kvalifikacijos ir teismo ekspertizės metodologijos egzamino dokumentai pridedami prie protokolo. Kvalifikacinės komisijos posėdžio protokolas saugomas kvalifikacinės komisijos posėdžio sekretoriaus kvalifikacinės komisijos dokumentų byloje. Kvalifikacinės komisijos dokumentų bylą tvarko kvalifikacinės komisijos sekretorius. Pretendentas, dalyvavęs kvalifikacinės komisijos posėdyje, turi teisę gauti protokolo išrašą.

VI. TEISMO EKSPERTO KVALIFIKACIJOS PAŽYMĖJIMO IŠDAVIMAS IR GALIOJIMAS

54.	Asmeniui, kuriam kvalifikacinė komisija suteikė ar pripažino teismo eksperto kvalifikaciją, pratęsė teismo eksperto kvalifikacijos pažymėjimo galiojimo terminą, ne vėliau kaip per 10 darbo dienų nuo atitinkamo sprendimo priėmimo dienos LTEC direktorius išduoda kvalifikacijos pažymėjimą (6 priedas).

55.	Kvalifikacinės komisijos sprendimas suteikti teismo eksperto kvalifikaciją ir išduoti teismo eksperto pažymėjimą galioja penkerius metus nuo kvalifikacinės komisijos sprendimo priėmimo dienos.

56.	Teismo eksperto kvalifikacijos pažymėjimą pasirašo LTEC direktorius ir patvirtina LTEC antspaudu su Lietuvos valstybės herbu.

57.	Teismo eksperto kvalifikacijos pažymėjimo išdavimo diena laikoma kvalifikacinės komisijos sprendimo priėmimo diena.

58.	Kvalifikacinės komisijos sekretorius, suteikus ar pripažinus teismo eksperto kvalifikaciją, pratęsus teismo eksperto kvalifikacijos pažymėjimo galiojimo terminą, siunčia LTEC direktoriaus pasirašytą raštą su teismo eksperto kvalifikacinės komisijos posėdžio protokolo išrašu ir pažymėjimo kopija Lietuvos Respublikos teisingumo ministerijai.

59.	Kvalifikacinės komisijos sekretorius vykdo išduotų teismo eksperto kvalifikacijos pažymėjimų apskaitą, darydamas įrašus LTEC teismo eksperto kvalifikacijos pažymėjimų registre.

60.	Pasibaigus teismo eksperto kvalifikacijos pažymėjimo galiojimo terminui ar pripažinus jį negaliojančiu, teismo ekspertas pažymėjimą grąžina kvalifikacinės komisijos sekretoriui. Grąžinti negaliojantys teismo eksperto kvalifikacijos pažymėjimai sunaikinami.

61.	Praradus, sugadinus ar kitais atvejais netekus galimybės naudotis teismo eksperto kvalifikacijos pažymėjimu, teismo ekspertas turi pateikti prašymą LTEC direktoriui dėl kvalifikacijos pažymėjimo dublikato išdavimo. Teismo eksperto kvalifikacijos pažymėjimo dublikatas išduodamas per 10 darbo dienų nuo prašymo pateikimo dienos.

VII. KVALIFIKACINĖS KOMISIJOS SPRENDIMO APSKUNDIMAS

62.	Kvalifikacinės komisijos sprendimai gali būti skundžiami Teismo ekspertizės įstatymo nustatyta tvarka LTEC direktoriui. Pripažinęs skundą pagrįstu, LTEC direktorius skiria naują kvalifikacinę komisiją ir apie tai informuoja skundą pateikusį asmenį.

63.	LTEC direktoriaus sprendimai dėl atsisakymo patenkinti skundo dėl kvalifikacinės komisijos sprendimo reikalavimus gali būti skundžiami teismui Lietuvos Respublikos administracinių bylų teisenos įstatymo nustatyta tvarka.

64.	LTEC direktoriaus sprendimai, priimti šių nuostatų 10 ir 12 punktuose nustatytais atvejais, gali būti skundžiami pasirinktinai: administracinių ginčų komisijai arba tiesiogiai administraciniam teismui Lietuvos Respublikos administracinių bylų teisenos įstatymo nustatyta tvarka.

VIII. ASMENS DUOMENŲ APIE APKALTINAMUOSIUS NUOSPRENDŽIUS IR NUSIKALSTAMAS VEIKAS TVARKYMAS

65.	Asmens duomenys apie apkaltinamuosius nuosprendžius ir nusikalstamas veikas yra tvarkomi tiek, kiek nedraudžia Lietuvos Respublikos asmens duomenų teisinės apsaugos įstatymo 5 straipsnio 1 dalies nuostatos. Minėti duomenys yra tvarkomi tik siekiant nustatyti, ar pretendentas nėra teistas už labai sunkų ar sunkų nusikaltimą, taip pat už nusikaltimą teisingumui, valstybės tarnybai ir viešiesiems interesams, kaip to reikalauja Lietuvos Respublikos teismo ekspertizės įstatymas.

66.	Informacija apie pretendento, kuris yra Lietuvos Respublikos pilietis ar užsienietis, kurio nuolatinė gyvenamoji vieta yra Lietuvos Respublikoje, neteistumą (teistumą) gaunama iš Informatikos ir ryšių departamento prie Vidaus reikalų ministerijos Įtariamųjų, kaltinamųjų ir nuteistųjų registro. Kitos valstybės narės teismo ekspertas pateikia valstybės narės kompetentingos institucijos išduotą dokumentą, patvirtinantį jo neteistumą.

67.	Gauti duomenys saugomi darbuotojų asmens bylose ar asmenų, nedirbančių LTEC, ekspertinės kvalifikacijos dokumentų bylose. Duomenų saugojimo terminai, saugojimo ir naikinimo tvarka nustatyta vadovaujantis Lietuvos Respublikos dokumentų ir archyvų įstatymu, Lietuvos vyriausiojo archyvaro įsakymais patvirtintais teisės aktais ir LTEC dokumentacijos planu.

68.	Prieiga prie asmens duomenų suteikiama tik įgaliotiems Administravimo skyriaus darbuotojams.

69.	Vadovaujantis Europos Parlamento ir Tarybos 2016 m. balandžio 27 d. reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679), LTEC, tvarkant informaciją apie asmens duomenis, susijusius su apkaltinamaisiais nuosprendžiais ir nusikalstamomis veikomis, įgyvendinamos duomenų subjekto teisės:

69.1.	teisė gauti informaciją apie duomenų tvarkymą yra įgyvendinama, kaip tai numatyta Reglamento (ES) 2016/679 13 ir 14 straipsnyje. Tuo atveju, kai asmens duomenis siekiama gauti ne iš duomenų subjekto, apie asmens duomenų tvarkymą informuojama prieš kreipiantis į Informatikos ir ryšių departamentą prie Vidaus reikalų ministerijos, Įtariamųjų, kaltinamųjų ir nuteistųjų registrą;

69.2.	teisė susipažinti su duomenimis yra įgyvendinama, kaip tai numatyta Reglamento (ES) 2016/679 15 straipsnyje;

69.3.	teisė reikalauti ištaisyti duomenis yra įgyvendinama, kaip tai numatyta Reglamento (ES) 2016/679 16 straipsnyje;

69.4.	teisė reikalauti ištrinti duomenis yra įgyvendinama, kaip tai numatyta Reglamento (ES) 2016/679 17 straipsnyje;

69.5.	teisė apriboti duomenų tvarkymą yra įgyvendinama, kaip tai numatyta Reglamento (ES) 2016/679 18 straipsnyje;

69.6.	teisės į duomenų perkeliamumą įgyvendinimas, kaip tai numatyta Reglamento (ES) 2016/679 20 straipsnyje, nėra įmanomas, kadangi LTEC netvarko duomenų subjekto asmens duomenų automatizuotomis priemonėmis remiantis duomenų subjekto sutikimu arba sutartimi, kurios šalis yra duomenų subjektas, būtent todėl LTEC neatlieka asmens duomenų tvarkymo, dėl kurio duomenų subjektas gali įgyvendinti teisę į duomenų perkeliamumą pagal Reglamento (ES) 2016/679 20 straipsnį;

69.7.	teisė nesutikti su duomenų tvarkymu yra įgyvendinama, kaip tai numatyta Reglamento (ES) 2016/679 21 straipsnyje.

70.	Duomenų subjekto teises duomenų subjektas gali įgyvendinti pats arba per atstovą, pateikdamas prašymą raštu tiesiogiai LTEC arba paštu. Pateikiant prašymą, kartu turi būti pateikta notaro patvirtinta asmens tapatybę patvirtinančio dokumento kopija arba atstovavimą patvirtinantis dokumentas, priešingu atveju, duomenų subjekto teisės nėra įgyvendinamos. Ši nuostata netaikoma, jeigu duomenų subjektas kreipiasi dėl informavimo apie asmens duomenų tvarkymą pagal Reglamento (ES) 2016/679 13 ir 14 straipsnius. Gavus duomenų subjekto prašymą, ne vėliau kaip per vieną mėnesį nuo prašymo gavimo dienos, jam pateikiamas atsakymas. Jeigu prašymo nagrinėjimo metu nustatoma, jog duomenų subjekto teisės yra apribotos Reglamento (ES) 2016/679 23 straipsnio 1 dalyje numatytais pagrindais, duomenų subjektas apie tai informuojamas.

IX. BAIGIAMOSIOS NUOSTATOS

71. Nuostatai keičiami LTEC direktoriaus įsakymu.

___________

Teismo ekspertų kvalifikacijos teikimo

Lietuvos teismo ekspertizės centre nuostatų

1 priedas

(Prašymo forma)

(Vardas ir pavardė)

(Adresas, telefono numeris)

Lietuvos teismo ekspertizės centro

direktoriui

PRAŠYMAS

DĖL TEISMO EKSPERTO KVALIFIKACIJOS SUTEIKIMO

(Data)

(Sudarymo vieta)

Prašau leisti man laikyti kvalifikacijos egzaminą, siekiant įgyti ________________________________________________________________________

(kvalifikacijos pavadinimas)

teismo eksperto kvalifikaciją.

Man žinoma, kad Lietuvos teismo ekspertizės centras įstatymu nustatyta tvarka kreipsis į Informatikos ir ryšių departamento prie Vidaus reikalų ministerijos Įtariamųjų, kaltinamųjų ir nuteistųjų registrą dėl mano neteistumo (teistumo) duomenų gavimo.

PRIDEDAMA:

1. Gyvenimo aprašymas.

2. Asmens tapatybę patvirtinančio dokumento kopija.

3. Aukštąjį išsilavinimą liudijančio dokumento kopija.

4. Daktaro laipsnį liudijančio dokumento kopija (jei yra).

5. Parengimo vadovo teikimas (jei taikoma).

6. Dokumentų, leidžiančių disponuoti slapta valstybės informacija ar dirbti su pavojingais, ribotoje ar draustinoje apyvartoje esančiais objektais kopijos (jei taikoma).

7. 35 x 45 mm dydžio fotonuotrauka.

_________________ ____________________

(Parašas) (Vardas ir pavardė)

Teismo ekspertų kvalifikacijos teikimo

Lietuvos teismo ekspertizės centre nuostatų

2 priedas

(Prašymo forma)

(Vardas ir pavardė)

(Adresas, telefono numeris)

Lietuvos teismo ekspertizės centro

direktoriui

PRAŠYMAS

DĖL TEISMO EKSPERTO KVALIFIKACIJOS PRIPAŽINIMO

(Data)

(Sudarymo vieta)

Prašau pripažinti _______________________________________________

(kvalifikacijos pavadinimas)

teismo eksperto kvalifikaciją.

Man žinoma, kad Lietuvos teismo ekspertizės centras įstatymu nustatyta tvarka kreipsis į Informatikos ir ryšių departamento prie Vidaus reikalų ministerijos Įtariamųjų, kaltinamųjų ir nuteistųjų registrą dėl mano neteistumo (teistumo) duomenų gavimo.

PRIDEDAMA:

1. Gyvenimo aprašymas.

2. Asmens tapatybę patvirtinančio dokumento kopija.

3. Valstybės narės kompetentingos institucijos išduotų dokumentų, kuriais patvirtinama teisė atlikti teismo ekspertizes valstybėje narėje ir įrodoma, kad ši teisė nėra sustabdyta ar panaikinta, kopijos.

4. Mokslo laipsnių ir mokslo vardų diplomų kopijos (jei yra).

5. Valstybės narės kompetentingos institucijos išduoto dokumento, patvirtinančio neteistumą (teistumą) kopiją.

6. Dokumentų, leidžiančių disponuoti slapta valstybės informacija ar dirbti su pavojingais, ribotoje ar draustinoje apyvartoje esančiais objektais kopijos (jei taikoma).

7. 35 x 45 mm dydžio fotonuotrauka.

______________ ________________

(Parašas) (Vardas ir pavardė)

Teismo ekspertų kvalifikacijos teikimo

Lietuvos teismo ekspertizės centre nuostatų

3 priedas

Aukštojo išsilavinimo, kuris reikalingas atskirose ekspertinių tyrimų srityse, sąrašas

Eil. Nr.	Ekspertizės rūšis	Studijų krypčių grupė, studijų krypties pavadinimas1 Pagal Studijų krypčių ir krypčių grupių, pagal kurias vyksta studijos aukštosiose mokyklose, sąrašą, patvirtintą Lietuvos Respublikos švietimo ir mokslo ministro 2016 m. gruodžio 1 d. įsakymu Nr. V-1075.
1.	Rašysenos ekspertizė	Humanitariniai mokslai (N): N01 Lingvistika N04 Filologija pagal kalbą N07 Kalbos studijos Fiziniai mokslai (C): C01 Chemija C02 Fizika Socialiniai mokslai (J): J07 Psichologija Gyvybės mokslai (D): D01 Biologija Matematikos mokslai (A): A01 Matematika A02 Taikomoji matematika A03 Statistika
2.	Lingvistinė ekspertizė	Humanitariniai mokslai (N): N01 Lingvistika N04 Filologija pagal kalbą N07 Kalbos studijos
3.	Dokumentų rekvizitų ekspertizė	Fiziniai mokslai (C): C01 Chemija C02 Fizika Gyvybės mokslai (D): D05 Biofizika D06 Biochemija
4.	Dokumentų medžiagų ekspertizė	Fiziniai mokslai (C): C01 Chemija C02 Fizika Gyvybės mokslai (D): D05 Biofizika D06 Biochemija
5.	Spausdintų tekstų ir spausdintuvų ekspertizė	Fiziniai mokslai (C): C01 Chemija C02 Fizika Gyvybės mokslai (D): D05 Biofizika D06 Biochemija
6.	Pinigų banknotų ekspertizė	Fiziniai mokslai (C): C01 Chemija C02 Fizika Gyvybės mokslai (D): D05 Biofizika D06 Biochemija
7.	Fonoskopinė ekspertizė	Informatikos mokslai (B): B01 Informatika B02 Informacijos sistemos B04 Informatikos inžinerija Fiziniai mokslai (C): C02 Fizika Inžinerijos mokslai (E): E09 Elektronikos inžinerija
8.	Trasologinė ekspertizė	Fiziniai mokslai (C): C01 Chemija C02 Fizika Inžinerijos mokslai (E): E06 Mechanikos inžinerija
9.	Balistinė ekspertizė	Fiziniai mokslai (C): C01 Chemija C02 Fizika Inžinerijos mokslai (E): E06 Mechanikos inžinerija
10.	Nešaunamojo ginklo ekspertizė	Fiziniai mokslai (C): C01 Chemija C02 Fizika Inžinerijos mokslai (E): E06 Mechanikos inžinerija
11.	Rankų pėdsakų ekspertizė	Fiziniai mokslai (C): C01 Chemija C02 Fizika Inžinerijos mokslai (E): E06 Mechanikos inžinerija
12.	Eismo įvykių ekspertizė	Inžinerijos mokslai (E): E12 Transporto inžinerija
13.	Transporto trasologinė ekspertizė	Inžinerijos mokslai (E): E12 Transporto inžinerija
14.	Darbų saugos ekspertizė	Visos inžinerijos mokslų grupės (E) kryptys
15.	Statybos ekspertizė	Inžinerijos mokslai (E): E05 Statybos inžinerija Menai (P): P09 Architektūra
16.	Dažų ekspertizė	Fiziniai mokslai (C): C01 Chemija C02 Fizika
17.	Naftos produktų ekspertizė	Fiziniai mokslai (C): C01 Chemija
18.	Alkoholinių skysčių ekspertizė	Fiziniai mokslai (C): C01 Chemija
19.	Narkotinių ir psichotropinių medžiagų ekspertizė	Fiziniai mokslai (C): C01 Chemija
20.	Pluoštinių medžiagų ekspertizė	Fiziniai mokslai (C): C01 Chemija Technologijų mokslai (F): F02 Polimerų ir tekstilės technologijos
21.	Dirvožemio ekspertizė	Fiziniai mokslai (C): C01 Chemija C03 Geologija C04 Aplinkotyra
22.	Metalų ekspertizė	Fiziniai mokslai (C): C01 Chemija C02 Fizika
23.	Stiklo ekspertizė	Fiziniai mokslai (C): C01 Chemija C02 Fizika
24.	Plastikų ekspertizė	Fiziniai mokslai (C): C01 Chemija Technologijų mokslai (F): F02 Polimerų ir tekstilės technologijos
25.	Augalinės ir gyvulinės kilmės objektų ekspertizė	Gyvybės mokslai (D): D01 Biologija D03 Mikrobiologija
26.	Metalografinė ekspertizė	Fiziniai mokslai (C): C01 Chemija C02 Fizika Technologijų mokslai (F): F03 Medžiagų technologijos
27.	Šūvio pėdsakų ekspertizė	Fiziniai mokslai (C): C01 Chemija C02 Fizika
28.	Apskaitos ir finansų ekspertizė	Socialiniai mokslai (J): J01 Ekonomika Verslo ir viešoji vadyba (L): L03 Finansai L04 Apskaita
29.	Bankininkystės ekspertizė	Socialiniai mokslai (J): J01 Ekonomika Verslo ir viešoji vadyba (L): L03 Finansai L04 Apskaita
30.	Darbo ekonomikos ekspertizė	Socialiniai mokslai (J): J01 Ekonomika Verslo ir viešoji vadyba (L): L03 Finansai L04 Apskaita
31.	Informacinių technologijų ekspertizė	Informatikos mokslai (B): B01 Informatika B02 Informacijos sistemos B03 Programų sistemos B04 Informatikos inžinerija Inžinerijos mokslai (E): E09 Elektronikos inžinerija
32.	Mobiliųjų įrenginių ekspertizė	Informatikos mokslai (B): B01 Informatika B02 Informacijos sistemos B03 Programų sistemos B04 Informatikos inžinerija Inžinerijos mokslai (E): E09 Elektronikos inžinerija
33.	Vaizdų ekspertizė	Matematikos mokslai (A): A01 Matematika A02 Taikomoji matematika Informatikos mokslai (B) – visos kryptys Inžinerijos mokslai (E): E02 Bioinžinerija E03 Aplinkos inžinerija E04 Matavimų inžinerija E06 Mechanikos inžinerija E09 Elektronikos inžinerija
34.	Portretų ekspertizė	Informatikos mokslai (B)– visos kryptys Fiziniai mokslai (C) – visos kryptys Gyvybės mokslai (D) – visos kryptys Humanitariniai mokslai (N)– visos kryptys Menai (P): P01 Dailė P02 Dizainas P05 Kinas P07 Medijų menas

___________

Teismo ekspertų kvalifikacijos teikimo

Lietuvos teismo ekspertizės centre nuostatų

4 priedas

(Prašymo forma)

(Vardas ir pavardė)

(Adresas, telefono numeris)

Lietuvos teismo ekspertizės centro

direktoriui

PRAŠYMAS

DĖL TEISMO EKSPERTO KVALIFIKACIJOS PAŽYMĖJIMO GALIOJIMO TERMINO PRATĘSIMO

(Data)

(Sudarymo vieta)

Prašau pratęsti mano teismo eksperto kvalifikacijos pažymėjimo galiojimo terminą.

Man žinoma, kad LTEC įstatymu nustatyta tvarka kreipsis į Informatikos ir ryšių departamento prie Vidaus reikalų ministerijos Įtariamųjų, kaltinamųjų ir nuteistųjų registrą dėl mano neteistumo (teistumo) duomenų gavimo.

PRIDEDAMA:

1. Teismo eksperto kvalifikacijos pažymėjimo kopija (aversas ir reversas).

2. Ataskaita apie per 5 metus atliktus ekspertinius tyrimus ir jų kopijos.

3. Asmens tapatybę patvirtinančio dokumento kopija.

4. 35 x 45 dydžio fotonuotrauka.

_________________ _____________________

(Parašas) (Vardas ir pavardė)

Teismo ekspertų kvalifikacijos teikimo

Lietuvos teismo ekspertizės centre nuostatų

5 priedas

(Lentelės forma)

LIETUVOS TEISMO EKSPERTIZĖS CENTRAS

Kvalifikacinės komisijos

20__-__-__ posėdžio protokolas Nr. KV-

PRETENDENTO SPECIALIŲJŲ ŽINIŲ INDIVIDUALAUS VERTINIMO LENTELĖ

Eil. Nr.	Pretendento vardas ir pavardė	Įvertinimas balais

Komisijos narys _________________ __________________

(Parašas)	(Vardas ir pavardė)

Teismo ekspertų kvalifikacijos teikimo

Lietuvos teismo ekspertizės centre nuostatų

6 priedas

(Pažymėjimo formos pavyzdys)

1.	Aversas

2.	Reversas